Izdots ar

Jelgavas valstspilsētas pašvaldības

domes 21.03.2024. lēmumu Nr.4/14

**JELGAVAS VALSTSPILSĒTAS PAŠVALDĪBAS**

**SABIEDRĪBAS SALIEDĒTĪBAS KOMISIJAS NOLIKUMS**

*Izdots saskaņā ar*

*Pašvaldību likuma 50.panta pirmo daļu*

**I. Vispārīgie jautājumi**

1. Jelgavas valstspilsētas pašvaldības Sabiedrības saliedētības komisijas nolikums nosaka Jelgavas valstspilsētas pašvaldības Sabiedrības saliedētības komisijas (turpmāk – Komisija) uzdevumus, tiesības, struktūru un darba organizēšanas kārtību.
2. Komisija ir Jelgavas valstspilsētas pašvaldības domes (turpmāk – Dome) izveidota Jelgavas valstspilsētas pašvaldības (turpmāk – pašvaldība) institūcija, kas darbojas saskaņā ar šo nolikumu un citiem normatīvajiem aktiem.
3. Komisija darbojas Domes kārtējā sasaukuma pilnvaru laikā. Komisijas sastāvu apstiprina 3 (trīs) mēnešu laikā pēc jaunievēlētās Domes pirmās sēdes sasaukšanas.

**II. Komisijas darbības mērķis, uzdevumi un tiesības**

1. Komisijas darbības mērķis ir veidot saliedētu un pilsoniski aktīvu sabiedrību Jelgavas valstspilsētā saskaņā ar saliedētas un pilsoniski aktīvas sabiedrības attīstības pamatnostādnēm valstī kopumā, kā arī veicināt demokrātisku pārvaldes formu paplašināšanu, sadarbību starp pašvaldību, uzņēmējiem un nevalstiskajām organizācijām (turpmāk – NVO) un palielināt iedzīvotāju grupu sociālās līdzdalības iespējas pilsētā saskaņā ar Jelgavas valstspilsētas un Jelgavas novada attīstības programmā noteiktajiem rīcības virzienu uzdevumiem.
2. Komisijas uzdevumi:
	1. saglabāt un ievērot šādas prioritātes: nacionālā identitāte, latviešu valoda, sociālā uzticēšanās, solidaritāte, sadarbība un tolerance;
	2. atbalstīt un sekmēt pilsētas iedzīvotāju iesaisti NVO darbībā;
	3. veicināt iedzīvotāju iesaisti neformālajā izglītībā un tās popularizēšanu visās iedzīvotāju grupās;
	4. veicināt sociālās atstumtības riska mazināšanu, integrējot riskam pakļautos iedzīvotājus sabiedrībā;
	5. atbalstīt un sekmēt kultūras mantojuma un tā dažādības saglabāšanu un popularizēšanu;
	6. veicināt sabiedrības iesaisti, līdzdalību un līdzatbildību pilsētas attīstībā;
	7. stiprināt NVO kapacitāti, uzņēmēju lokālpatriotismu, piederības apziņu, sadarbību ar pašvaldību;
	8. veicināt vides pieejamības uzlabošanu pilsētā;
3. Komisijas tiesības:
	1. pieprasīt no valsts un pašvaldību institūcijām informāciju, kas nepieciešama Komisijas uzdevumu izpildei;
	2. sadarboties ar valsts un pašvaldību institūcijām, NVO, citām ieinteresētajām organizācijām, kā arī privātpersonām Komisijas uzdevumu īstenošanā;
	3. uzaicināt piedalīties Komisijas sēdēs speciālistus un citas personas;
	4. sniegt priekšlikumus sabiedrības saliedētības jomā.

**III. Komisijas struktūra**

1. Komisiju 17 (septiņpadsmit) locekļu sastāvā, tajā skaitā Komisijas priekšsēdētāju, apstiprina Dome.
2. Komisija no Komisijas locekļiem ievēl Komisijas priekšsēdētāja vietnieku, kurš Komisijas priekšsēdētāja prombūtnes laikā pilda viņa pienākumus.
3. Komisijas sastāvā ir:
	1. Komisijas priekšsēdētājs - Jelgavas valstspilsētas pašvaldības domes priekšsēdētājs;
	2. Komisijas locekļi:
		1. Jelgavas valstspilsētas pašvaldības domes priekšsēdētāja vietnieks sociālo lietu, veselības aizsardzības, kultūras, izglītības un sporta jautājumu programmā;
		2. Jelgavas valstspilsētas pašvaldības izpilddirektora vietnieks izglītības, sociālo, kultūras un sporta nozares jomā;
		3. Jelgavas valstspilsētas pašvaldības iestādes “Jelgavas izglītības pārvalde” pārstāvis;
		4. Jelgavas valstspilsētas pašvaldības iestādes “Kultūra” pārstāvis;
		5. Jelgavas valstspilsētas pašvaldības iestādes “Jelgavas sociālo lietu pārvalde” pārstāvis;
		6. Jelgavas valstspilsētas pašvaldības iestādes “Sabiedriskais centrs” pārstāvis;
		7. 10 valsts institūciju vai NVO vai sabiedrības pārstāvji.

**IV. Komisijas darba organizēšana**

1. Komisiju organizatoriski un materiāltehniski nodrošina pašvaldības izpilddirektora norīkots sekretārs, kura kompetencē ir arī sagatavot izskatāmos materiālus un nosūtīt komisijas locekļiem.
2. Komisijas priekšsēdētājs:
	1. organizē un vada Komisijas darbu;
	2. sasauc un vada Komisijas sēdes;
	3. bez īpaša pilnvarojuma pārstāv Komisiju saistībā ar sabiedrības saliedētības jautājumiem.
3. Komisijas sēde var notikt, ja tajā piedalās vairāk nekā puse no Komisijas locekļiem. Komisijas lēmumus pieņem ar klātesošo Komisijas locekļu balsojumu. Ja balsis sadalās līdzīgi, izšķirošā ir Komisijas priekšsēdētāja balss.
4. Komisija var ierosināt Domei lemt par Komisijas locekļa atbrīvošanu no Komisijas locekļa pienākumu pildīšanas, ja Komisijas sēdes nav apmeklētas 3 (trīs) reizes pēc kārtas neattaisnotu iemeslu dēļ.
5. Komisijas sēdes tiek protokolētas. Protokolu paraksta Komisijas priekšsēdētājs un Komisijas sekretārs.

Domes priekšsēdētājs A.Rāviņš